Frelsesarmeen tilbyr «barnevelsignelse» som et ritual som kan skje i tillegg til eller i stedet for barnedåp eller navnefest. Barnevelsignelse er både for spedbarn og større barn. Verken barnet eller foreldrene behøver å være medlem av Frelsesarmeen for å benytte seg av dette tilbudet, og barnet blir heller ikke medlem av Frelsesarmeen gjennom barnevelsignelsen. Frelsesarmeen kan påta seg å lede ritualet i forbindelse med bisettelser. Det er da en offiser som forretter i begravelsen; vedkommende bruker Frelsesarmeens seremonibok. Fra sommeren 2005 har Frelsesarmeen full vigselsrett i Norge. Frem til da kunne Frelsesarmeen holde festen, men ekteskapsinngåelsen måtte foretas ved en annen institusjon med vigselsrett, enten denne var kirkelig eller borgerlig. Frelsesarmeen har et konfirmasjonstilbud som er åpent for alle, uansett bakgrunn og tro. Ved konfirmasjon i Frelsesarmeen forsterkes den unges forankring i det kristne fellesskapet.